EU:ssa päästy sopuun netin tekijänoikeuslainsäädännön uudistamisesta

Komission varapuheenjohtaja Andrus Ansip kertoi sopuun pääsystä. LEHTIKUVA / Kimmo Mäntylä

STT

EU:ssa on saavutettu sopu internetiä koskevan tekijänoikeuslainsäädännön uudistamisesta. Asiasta kertoi komission varapuheenjohtaja Andrus Ansip Twitterissä. Hänen mukaansa uudistus päivittää tekijänoikeuslainsäädännön digitaaliselle ajalle.

Uudistus vaatii vielä hyväksynnän EU-parlamentissa ja Eurooppa-neuvostossa ennen toukokuun EU-vaaleja.

Lainsäädäntöuudistuksesta on kiistelty pitkään ja hartaasti. Vastapuolina ovat olleet etenkin perinteinen media sekä Googlen ja Facebookin kaltaiset internetjätit. Sopimuksen mukaan internetjätit joutuvat maksamaan korvauksia mediataloille esimerkiksi linkeistä median tuottamaan sisältöön.

EU-parlamentti hyväksyi edellisen version uudistuksesta viime syksynä, mutta se pysähtyi jäsenvaltioiden vastustukseen.